**Lühiülevaade Kohila valla 2019. aasta eelarvest**

Vald kinnitas oma prioriteedid 2019. aastaks [eelarvestrateegias 2019-2022](https://atp.amphora.ee/kohilavv/index.aspx?itm=181526) , mis võeti vastu 2018. aasta septembris. Elanike arvu suurenemisega kasvavad maksutulud oodatust kiiremini, suurem on ka riigitoetuste kasv. See lubab prognoosida eelarvestrateegiast suuremaid eelarve tulusid.

2019. aastaks on vallal järgmised prioriteedid:

* Kohila Gümnaasiumi uues valminud algklasside hoones õppetöö alustamine
* Investeeringud teedesse ja tänavavalgustuse rekonstrueeritud taristu kasutuselevõtt
* Renoveeritud tervisekeskuses meditsiiniteenuste pakkumine kaasaegsel tasemel
* Männi lasteaia energiatõhusaks muudetud vanimas osas rühmade töö taastamine
* Valla allasutuste töötajate töötasu jätkuv tõstmine

Allpool kõik andmed tekkepõhised.

Põhitegevuse tulud[[1]](#footnote-1)

**2019. aasta eelarves on planeeritud põhitegevuse tulud 11,2 miljonit eurot. See on 0,9 miljonit eurot ehk 8,6% enam kui 2018. aasta eelarve täitmine.**

* Eelarve tuludest 62,5% ehk 7 miljonit moodustab tulumaks (võrreldes eelmise aastaga kasv +9,4%)[[2]](#footnote-2). Kohalikele omavalitsustele ülekantav tulumaksu osa kasvas 11,86%lt 11,93%le.
* Kaupade ja teenuste müügist kogutakse eelarvesse 6% ehk 0,7 miljonit eurot (+4%). Laekumise kasvu mõjutab eelkõige lapsevanemate osalustasu lasteaedades, mis on sõltuvuses Vabariigi Valitsuse poolt kehtestatud alampalgast (lasteaia osalustasu tõuseb 2019. aastal 54 eurole).
* Saadud toetused moodustavad eelarve tuludest 28,5%, ulatudes 3,2 miljoni euroni (+10,3%). Alates 2017. a 1. septembrist laekus täiendavaid toetusi, sh riigitoetus lasteaia õpetajate palgatõusuks ja huvihariduse edendamiseks. Eelnimetatud toetuste maksmine jätkus 2018. a ja jätkub ka 2019. a. Laekunud on ka toetus valimiste kuludeks.
* Muud tulud (maamaks, keskkonnatasud jms) moodustavad eelarve tuludest 3,1% ehk 0,3 miljonit eurot (+16,4%).

**Põhitegevuse kulud [[3]](#footnote-3)**

**2019. aasta eelarves on planeeritud põhitegevuse kulud 10,3 miljonit eurot. See on 1,7 miljonit eurot ehk 18,6% enam kui 2018. aasta eelarve täitmine.**

Põhitegevuse kulud jaotuvad üheksa erineva valdkonna vahel, mis omakorda jagunevad majandusliku sisu alusel kaheks: majandamis- ja personalikulud.

* **Haridus** moodustab põhitegevuse kuludest suurima osa 63,1% ehk 6,5 miljonit eurot, kasv (+20%)**.** Suurema tõusu põhjuseks on haridusala töötajate keskmisest suurem palgakasv riigitoetuse abil, gümnaasiumi uue algklasside maja ning lasteaia Männi renoveeritud rühmade kasutuselevõtuga seotud kulud.
	+ Võrreldes 2018.aastaga suurenevad**:**
		- **Majandamiskulud** 1,7 miljoni euroni (+41,5%) Kohila Gümnaasiumis on kasvanud õpilaste arv 48 võrra, sellega seoses ka õppetegevusega seotud majandamiskulud. Lisaks algklasside maja kasutuselevõtt.
		- **Personalikulud** 4,6 miljoni euroni (+14,1%), tõus on seotud pedagoogide ja teiste töötajate palgatõusuga nii gümnaasiumis kui ka lasteaedades, samuti alampalga tõusuga, mis on võrreldes 2018. aastaga +8%.
* **Vaba aeg, kultuur ja religioon** 1 miljon eurot (+4,6%), millest 70,7% ehk 0,8 miljonit eurot moodustavad kultuuriasutuste (spordikompleksi, raamatukogude, rahvamajamaja, noortekeskuste, muuseumi), info ja kultuurihaldusega seotud tegevuskulud ning 29,3% spordi ja vabaajategevusega seotud kulud;
* **Sotsiaalne kaitse** 0,9 miljonit eurot, millest 27,9% ehk 0,25 miljonit eurot (+28,1%) suunatakse vanurite ja puudega isikute hooldekodude kohamaksu tasumiseks ja muudeks kuludeks, 51,1% ehk 0,46 miljonit eurot (+35,2%) perede toetuseks, sh laste päevahoiutoetus, mis kasvab 220 eurolt 275 eurole kuus ja 2018. a riigitoetusega lisatud laste asendus- ning järelhoolduse kulud, 12,8% ehk 0,11 miljonit eurot (-3,1%) riiklikuks toimetuleku- ja täiendavateks toetusteks riskirühmadele. Toimetulekutoetuse saajate arv väheneb. Toetused riskirühmadele on kasvanud.

Ülejäänud 18,5% põhitegevuse kuludest ehk 1,9 miljonit eurot (+26,4%) jaguneb kuue valdkonna vahel järgmiselt:

* **Majandus** 0,5 miljonit eurot, millest 41,8% ehk 0,23 miljonit eurot (+1%) moodustab teede ja tänavate korrashoid.
* **Elamu- ja kommunaalmajandus** moodustab 2% ehk 0,2 miljonit eurot (-11,5%). Suurim kulu tänavavalgustuse ülalpidamisse ja hooldusesse, samas loodetav elektri kokkuhoid uuenenud energiasäästliku tänavavalgustuse taristu rakendamisest.
* **Keskkonnakaitse kulud** 0,3 miljonit eurot, 3,3% kuludest (+29,3%), suurim kulu läheb avalike alade puhastamisele, sh sõidu- ja kergliiklusteede lumekoristus ja libeduse tõrje ja haljastusele.
* **Muud** ehk 0,72 miljonit eurot, 7% kuludest (+14,1%) jaguneb vallavalitsuse hoone ja personalikuludele (0,67 miljonit eurot), avalikule korrale ja tervishoiule.
* **Reservfond,** millest valitsus teeb eraldisi ettenägematuteks kuludeks,on 0,1 miljonit eurot ja moodustab põhitegevuse kuludest 1%.

Majandamis- ja personalikulud tervikuna moodustavad põhitegevuse kuludest 91,7% ehk 9,5 miljonit eurot, kasvades 18,6%. Antavad toetused moodustavad 8,3% ehk 0,9 miljonit eurot, kasvades 12,4%. Kasvanud on nii spordi- kui ka sotsiaaltoetused ja omavalitsusliitude osalused.

Joonis 1. Põhitegevuse kulud majandusliku sisu alusel valdkonniti 2019. aastal võrreldes 2018. aasta eelarve täitmisega (tuhat eurot)

Investeerimistegevus

**2019. aasta eelarves on planeeritud investeeringukulusid 5,5 miljonit eurot, mis on 1,2 miljonit eurot vähem kui 2018. aastal, kui alustati suurte investeeringutega, mis lõpetatakse 2019. aastal.**

**Investeeringud koosnevad:**

* **Põhivara soetusest**, mis moodustab 98,5% ehk 5,4 miljonit eurot.

Suurimad investeeringuobjektid on 2018. a alustatud ja 2019. a valmivad:

* + - **Kohila Gümnaasiumi algklasside hoone ehitus 0,8 miljonit eurot;**
		- **Kohila Männi lasteaia vanima osa rekonstrueerimine omaosalusega 0,6 miljonit eurot, toetus 0,4 miljonit eurot;**
		- **Valla tänavavalgustuse taristu rekonstrueerimine omaosalusega 0,4 miljonit eurot, toetus 0,5 miljonit eurot;**
		- **Tervisekeskuse renoveerimine omaosalusega 0,3 miljonit eurot, toetus 0,3 miljonit eurot.**
* **Intressikuludest** 0,06 miljonit eurot, mis on suurenenud seoses 2018. a võetud läbi aegade suurima investeeringulaenu võtmisega ja 2019. a võetava laenuga.

Investeeringuid finantseeritakse jooksva aasta eelarve tuludest (0,3 miljonit eurot), investeeringutoetustest (2 miljonit eurot), likviidsete varade arvelt (1,4 miljonit eurot), võetud uue laenu arvelt (1,7 miljonit eurot).

Joonis 2. Investeeringud valdkondade ja finantseerimisallikate kaupa (tuhat eurot)

Finantsseis

* **omafinantseerimisvõime** ehk põhitegevuse tulude ja põhitegevuse kulude vahe on 0,84 miljonit eurot, millest tasutakse nii olemasolevaid laenumakseid *(jooksva aasta laenumaksete põhiosa 0,59 miljonit eurot ehk 70,6% põhitegevuse tulemist)*, intressikulusid. Eesmärk on seda taset hoida ja võimalusel suurendada ka järgnevatel aastatel, et säilitada investeerimisvõimekus.
* **netovõlakoormus** (kohustused miinus likviidsed varad) suureneb 2019. aasta lõpuks 59,3%-le põhitegevuse tuludest ehk 6,6 miljoni euroni. Seaduse kohaselt on valla ülempiiriks 60%, mis tähendab, et võimalus täiendavalt laenu võtta on väga väike. Tuleb töötada toetuste saamise nimel ning säilitada või suurendada omafinantseerimisvõimekust.
* **likviidsete varade mahu kasvu ei ole** 2019.aastal ette näha.

1. maksutulud, tulud kaupade ja teenuste müügist, saadavad toetused, muud tegevustulud [↑](#footnote-ref-1)
2. sellist tähistust, võrdlemaks 2019.aasta eelarvet 2018.aasta eelarve täitmisega, kasutatakse dokumendis läbivalt [↑](#footnote-ref-2)
3. antavad toetused, muud tegevuskulud [↑](#footnote-ref-3)